Янка-Запытанка  
*Вольга Іпатава*

Ледзь паснедаўшы, ад ранку

Да начы бесперастанку

Задае пытанні Янка,

Па мянушцы Запытанка.

— Мама, а чаму, скажы,

Расце цеста у дзяжы?

А чаму ў каровы рогі?

А куды вядуць дарогі?

Ах ты, Янка,

Янка-Запытанка!

— А чаму гурок зялёны?

Чаму клён завецца клёнам?

Хата дзятла на сасне?

Воўк адзін жыве ці не?

Толькі ўспомніў пра ваўка —

Скок аднекуль шэры,

I схапіў ён хлапчука:

— Будзе мне вячэра!

Хоць прыйшла бяда такая,

Ды хлапец усё пытае:

— Дзе ты, воўча, бок падраў?

А ці шмат у цябе спраў?

А чаму бяжыш, як сонны?

А ці мыў ты вушы сёння?

Воўк ад злосці аж засоп,

За каўнер хлапчыну згроб,

Да нары не дацягнуў,

Тут, адразу ж, праглынуў.

Ах ты, Янка,

Янка-Запытанка!

Рады, сыты, Воўк смяецца.

Толькі што гэта — здаецца,

А ці праўда: з жывата

Янка зноў пачаў пытаць.

— А чаму трасешся ты?

А нашто звярам хвасты?

А які тут цёмны кут!

А спяваць ці можна тут?

…Да Ваўка бягуць звяры,

Бачаць, Воўк маўчыць стары,

Сціснуў зубы, сціснуў рот,

А крычыць… крычыць жывот!

Ах ты, Янка,

Янка-Запытанка!

Воўк — дадому. Ды дарма —

Там Ваўчыца кажа:

— Прэч! Якое ваўчаня

Спаць пры шуме ляжа?

Воўк — у госці. Але не!

Ўсе праходзяць міма:

— Паляўнічы не міне

Праз цябе нас, мілы!

I паплёўся Воўк удаль,

У абласны лясны шпіталь.

Да ўрача ўваліўся Воўк,

Захрыпеў, завыў і змоўк…

…Саслабелы Воўк ляжыць.

Янка сцежкаю бяжыць

Ды усё пытаецца…

А звяры хаваюцца:

Хто ў балота,

Хто у мох,

Каб убачыць

Іх не мог!

Усе баяцца Янку,

Янку-Запытанку!